CELEX: 62013TN0461
Language: el
Date: 2013-08-30 00:00:00
Title: Υπόθεση T-461/13: Προσφυγή της 30ής Αυγούστου 2013 — Ισπανία κατά Επιτροπής

19.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 304/23
            
         Προσφυγή της 30ής Αυγούστου 2013 — Ισπανία κατά Επιτροπής
   (Υπόθεση T-461/13)
   2013/C 304/41
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: A. Rubio González)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               Να ακυρώσει την προσβαλλόμενη απόφαση,
            
         
               —
            
            
               Να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η υπό κρίση προσφυγή στρέφεται κατά της αποφάσεως της Επιτροπής της 19ης Ιουνίου 2013, περί της κρατικής ενισχύσεως SA.28599 (C-23/2010 πρώην NN 36/2010, πρώην CP 163/2009), που χορήγησε το Βασίλειο της Ισπανίας για την επέκταση της ψηφιακής επίγειας τηλεοράσεως σε απομακρυσμένες και λιγότερο αστικοποιημένες ζώνες (εξαιρουμένης της Castilla — La Mancha). Με την εν λόγω απόφαση κρίθηκε ότι η συγκεκριμένη ενίσχυση είναι εν μέρει ασυμβίβαστη με την εσωτερική αγορά και διατάχθηκε η ανάκτησή της.
   Προς στήριξη της προσφυγής του, το προσφεύγον προβάλλει πέντε λόγους:
   
               1)
            
            
               Ο πρώτος λόγος αφορά παράβαση του άρθρου 107, παράγραφος 1, ΣΛΕΕ, δεδομένης της ανυπαρξίας στην υπό κρίση υπόθεση οικονομικού πλεονεκτήματος υπέρ οντοτήτων ασκουσών οικονομική δραστηριότητα, και του μη επιλεκτικού χαρακτήρα του μέτρου και της μη νοθεύσεως του ανταγωνισμού.
            
         
               2)
            
            
               Ο δεύτερος λόγος αφορά παράβαση των άρθρων 106, παράγραφος 2, και 107, παράγραφος 3, στοιχείο γ', ΣΛΕΕ, δεδομένου ότι δεν αποδείχθηκε ότι παραβιάσθηκε η αρχή της τεχνολογικής ουδετερότητας.
            
         
               3)
            
            
               Ο τρίτος λόγος αφορά καταστρατήγηση της διαδικασίας στον τομέα των κρατικών ενισχύσεων, δεδομένης της υπερβολικής διάρκειάς της, της μη συνεκτιμήσεως των προσκομισθέντων αποδεικτικών στοιχείων, καθώς και της ελλείψεως συνοχής και αντικειμενικότητας κατά τη διεξαγωγή αποδείξεων.
            
         
               4)
            
            
               Ο τέταρτος λόγος προβάλλεται επικουρικώς και αφορά προσβολή των αρχών της ασφάλειας δικαίου, της ισότητας, της αναλογικότητας και της επικουρικότητας και, κατά συνέπεια, τη μη υποχρέωση ανακτήσεως της ενισχύσεως, καθόσον το άρθρο 14 του κανονισμού (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ L 83, σ. 1), δεν επιτάσσει την ανάκτηση ενισχύσεως όταν προσβάλλονται γενικές αρχές του δικαίου της Ένωσης.
            
         
               5)
            
            
               Ο πέμπτος λόγος προβάλλεται επίσης επικουρικώς και αφορά προσβολή του δικαιώματος στην ενημέρωση, το οποίο κατοχυρώνει ο Χάρτης Θεμελιωδών Δικαιωμάτων της Ευρωπαϊκής Ένωσης και, κατά συνέπεια, μη υποχρέωση ανακτήσεως.